Folketing
2005-06-02

Dermed skabes et forum, der kan samle et udvalg af de lande, der er medlemmer af henholdsvis Sikkerhedsrådet og ECOSOC, relevante FN-organisationer, store donorer, Verdensbanken og troppebidragsydende lande. Lande og aktører, der er relevante i de konkrete landekonfliktspecifikke situationer, der behandles i kommissionen, bør deltage i kommissionens arbejde i fornødent omfang. Sammen skal de sikre en bedre sammenhæng i de internationale indsatser, udvikle fælles landespecifikke strategier for institutionsopbygning og postkonfliktgenopbygning. Dermed kan FN's fredsoperationer planlægges inden for rammerne af en større helhed, sådan at indsatserne på det humanitære, fredsbevarende og udviklingspolitiske område samtænkes og koordineres. Fra dansk side gøres en stor indsats for at sikre forslagets gennemførelse. Den konkrete udmøntning skal føre til et så relevant og effektivt organ som muligt ved at inddrage udviklingslandene, især de afrikanske lande, der ofte rammes af konflikterne, i forslagets videreudvikling og ved at involvere Sikkerhedsrådets medlemmer, der fastlægger de konkrete mandater for de fredsbevarende indsatser. Danmark har derfor afholdt seminarer både i New York og i Afrika.